Geen vuurwapenlisensies meer nieArgieffoto Gun Free SA, ŉ organisasie wat hulle toespits op ŉ vuurwapenvrye Suid-Afrika, het versoek dat ŉ onmiddellike moratorium geplaas moet word op die uitreik van alle vuurwapenlisensies, -permitte, en –sertifikate. “Dit sal ondersoekbeamptes die geleentheid bied om die omvang van bedrog en korrupsie deur vuurwapenhandelaars, opleidinginstansies en die polisie te ondersoek,” het Claire Taylor, woordvoerder vir die organisasie, gesê. “Sodoende kan die nodige stappe teen oortreders gedoen word.” Gun Free SA verwelkom ŉ Kommissie van Ondersoek deur die minister van polisie. “Onlangse bewerings dui daarop dat daar nie beheer uitgeoefen word oor vuurwapens nie,” het Taylor bygevoeg. “Daar is ŉ ondersoek van stapel gestuur oor een van Suid-Afrika se grootste vuurwapenhandelaars nadat ŉ werknemer glo die Valke genader het met bewyse oor beweerde onwettige transaksies, korrupsie, bedrog en die uitvoer van wapens en ammunisie na Rusland, Soedan en Sirië. Vuurwapens word ook vermis uit 13 bewysstore van die polisie en lisensies word uitgereik aan mense met ŉ geskiedenis van gewelddadige optrede.” Volgens Gun Free SA is ŉ onmiddellike moratorium op die uitreik van vuurwapenlisensies die enigste stap vorentoe.